2กองทุนทริกเกอร์ไทยพาณิชย์เข้าเป้า
บลจ.ไทยพาณิชย์ โชว์บริหาร  2 กอง “ทริกเกอร์” 7% และ 10%” ผลตอบแทนตามเป้า ปิดกองคืนเงินผู้ถือหน่วย
18 ธ.ค. 2555

บลจ.ไทยพาณิชย์ โชว์บริหาร  2 กอง “ทริกเกอร์” 7% และ 10%” ผลตอบแทนตามเป้า ปิดกองคืนเงินผู้ถือหน่วย 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์  เปิดเผยว่า บริษัทประสบความสำเร็จในการบริหารพอร์ตกองทุนหุ้นจำนวน 2 กอง ได้แก่ กองทุนเปิดไทยพาณิชย์ ทริกเกอร์ 7% ฟันด์ 3 (SCBTG7-3) และกองทุนเปิดไทยพาณิชย์ ทริกเกอร์ 10% ฟันด์ 3 (SCBTG10-3) ซึ่งได้รับผลตอบแทนตามเป้าหมายที่ตั้งไว้เมื่อวันที่ 12 ธ.ค.2555 เป็นไปตามเงื่อนไขเลิกกองทุนก่อนครบกำหนดอายุโครงการ 
กองทุนจะรับซื้อคืนหน่วยลงทุนอัตโนมัติให้แก่ผู้ถือหน่วยลงทุนสำหรับกองทริกเกอร์ 7% ฟันด์ ในอัตราไม่ต่ำกว่า 10.81449 บาท/หน่วย และกองทริกเกอร์ 10% ฟันด์ 3 ในอัตราไม่ต่ำกว่า 11.1177 บาท/หน่วย โดยจะชำระเงินคืน 2 ครั้ง เนื่องจากที่ผ่านมาทั้งสองกองทุนมีการลงทุนในหุ้นบริษัท ปตท.สำรวจและผลิตปิโตรเลียม (PTTEP) รวมถึงลงทุนในหุ้นสามัญเพิ่มทุน PTTEP จากการเสนอขายหุ้นเพิ่มทุนระหว่างวันที่ 3 – 6 ธ.ค.2555 โดยหุ้นเพิ่มทุน PTTEP มีกำหนดเข้าซื้อขายในตลาดหลักทรัพย์ฯ ในวันที่ 19 ธ.ค.2555 ทำให้ผู้จัดการกองทุนยังไม่สามารถจำหน่ายหุ้น PTTEP ได้
ทั้งนี้ กองทุนจะรับซื้อคืนหน่วยลงทุนอัตโนมัติครั้งที่ 2 ให้แก่ผู้ถือหน่วยลงทุนหลังจากที่มีการขายหุ้น PTTEP แล้ว โดยผู้ถือหน่วยจะได้รับเงินค่าหน่วยลงทุนคืนในวันที่ 21 ธ.ค. และ  26 ธ.ค.2555